Ekki mikið um óvænt úrslit í annarri umferð KORNAX mótsins Önnur umferð KORNAX mótsins 2010 – Skákþings Reykjavíkur fór fram í kvöld . Viðureignir voru heldur jafnari en í fyrstu umferð eins og tíðkast gjarnan á mótum í dag þar sem teflt er eftir svissneska kerfinu . Svissneska kerfið virkar þannig að fyrir fyrstu umferð er keppendum skipt upp í tvo styrkleikaflokka . Keppendum er raðað eftir elo stigum og svo er listanum skipt við miðju . Þannig mætast í fyrstu umferð stigahæsti keppandi í efri styrkleikaflokki og stighæsti keppandinn í neðri styrkleikaflokki , síðan næststigahæstu keppendurnir og svo koll af kolli . Þessi skipting er síðan endurtekin fyrir hverja umferð , þ.e. keppendum með jafnmarga vinninga er skipt niður eftir fyrrgreindu kerfi . Þetta verður til þess að viðureignir fyrstu umferðar verða oft mjög ójafnar en sá munur minnkar jafnt og þétt og í þriðju og fjórðu umferð er styrkleiki keppenda strax orðinn áþekkari . Kostirnir við þetta kerfi eru að það kemur í veg fyrir að sterkustu keppendurnir mætist snemma móts en þess í stað etja þeir kappi síðar í mótinu þegar spennan er orðin meiri og þannig fást fleiri “ úrslitaskákir ” . Einnig hefur kerfið þann skemmtilega eiginleika að bjóða upp á mörg óvænt úrslit og mörg stig geta verið í pottinum í hverri viðureign . Dæmi um þetta sáust berlega í úrslitum fyrstu umferðar . En þá að viðureignum kvöldsins . Lítið var um óvænt úrslit á efstu borðum en þó gerðu Hörður Garðarsson ( 1888 ) og Magnús P. Örnólfsson ( 2185 ) jafntefli sem og alþjóðlegi meistarinn , Sævar Bjarnason ( 2164 ) , og Tinna Kristín Finnbogadóttir ( 1805 ) . Þá má nefna jafntefli Atla Antonssonar ( 1716 ) og Ólivers Jóhannessonar ( 1280 ) . Einni skák var frestað og því liggur pörun þriðju umferðar ekki fyrir fyrr en á fimmtudagskvöld .